
Proiectului de Lege privind aprobarea Ordonanţei Guvernului nr.17/2014 pentru modificarea art.9 alin.(3) din Ordonanţa Guvernului nr.2/2001 privind regimul juridic al contravenţiilor

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, precum şi în acord cu art.75 alin.(1) din Constituţia României republicată, Comisia juridică, de disciplină şi imunităţi a fost sesizată, spre dezbatere în fond, cu Proiectul de Lege privind aprobarea Ordonanţei Guvernului nr.17/2014 pentru modificarea art.9 alin.(3) din Ordonanţa Guvernului nr.2/2001 privind regimul juridic al contravenţiilor, trimis cu adresa nr. PLx. 56/2015 din 16 februarie 2015 şi înregistrat în cadrul comisiei sub nr. 4c-11/161/2015 din 17 februarie 2015.

Camera Deputaţilor este Cameră decizională, în temeiul dispoziţiilor art.75 alin. (1) din Constituţia României, republicată, şi ale art. 92 alin. (9) din Regulamentul Camerei Deputaţilor, republicat, cu modificările şi completările ulterioare.

Senatul, în calitate de primă Cameră sesizată, a adoptat proiectul de lege în şedinţa din data de 12 februarie 2015.   

Proiectul de act normativ are ca obiect de reglementare aprobarea Ordonanţei Guvernului nr.17/2014 pentru modificarea art.9 alin.(3) din Ordonanţa Guvernului nr.2/2001 privind regimul juridic al contravenţiilor. Ordonanţa de modificare conferă competenţa organului de executare de a solicita instanţei de judecată din a cărei circumscripţie domiciliază contravenientul ca, în cadrul procedurilor de executare, amenda să poată fi înlocuită cu sancţiunea obligării contravenientului la prestarea unei activităţi în folosul comunităţii.

Din punct de vedere al tehnicii legislative acest obiectiv se realizează prin modificarea corespunzătoare a alin. (3) al art. 9 din OG nr.2/2001 privind regimul juridic al contravenţiilor, aprobată cu modificări prin Legea nr. 180/2002, cu modificările şi completările ulterioare. 

Consiliul legislativ a avizat favorabil proiectul prezentului act normativ, prin avizul cu nr. 915/20 august 2014. 

Comisia pentru drepturile omului, culte şi problemele minorităţilor naţionale a acordat aviz favorabil proiectului de lege, prin documentul cu nr. 4c-5/90/25 februarie 2015.

În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat proiectul de lege şi avizele accesorii, în şedinţa din data de 17.03.2015. La lucrări membrii comisiei au fost prezenţi conform listei de prezenţă.  
În urma dezbaterilor, membrii Comisiei juridice, de disciplină şi imunităţi au hotărât, în unanimitate, să propună Plenului Camerei Deputaţilor adoptarea Proiectului de lege privind aprobarea Ordonanţei Guvernului nr.17/2014 pentru modificarea art.9 alin.(3) din Ordonanţa Guvernului nr.2/2001 privind regimul juridic al contravenţiilor, în forma adoptată de Senat.
În raport cu obiectul şi conţinutul reglementării, proiectul de lege face parte din categoria legilor ordinare.

        VICEPREŞEDINTE,                                                                        SECRETAR,           
       Ciprian Nicolae NICA                                                         Sorin Constantin STRAGEA
      Consilier parlamentar,                                                                         Avizat Şef serviciu,
        Alina GRIGORESCU                                                                              Ciprian BUCUR

